बाघ देवी दुर्गा का वाहन है। जीववाद का अनुसरण करने वाले कुछ जनजातीय समुदाय अब भी बाघ को पूजते है और उसके आवासीय क्षेत्र में रहने वाले उसे भय और श्रद्धा से देखते हैं। सिंधु घाटी सभ्यता की मुहरों में बाघ को दर्शाया गया है। प्राचीन काल में गुप्त सम्राटों में से सबसे महान् समुद्रगुप्त के विशेष सोने के सिक्के में उन्हें बाघ का वध करते हुए दिखाया गया है। अपने प्रबल शत्रु अंग्रेज़ों को हरा न सकने के कारण टीपू सुल्तान ने अपनी कुंठा को दूर करने के लिए अंग्रेज़ सैनिक का शिकार करता हुआ जीवित बाघ जितना बड़ा और आवाज़ निकालने वाला बाघ का खिलौना मंगवाया था। एशियाई कला और दंत कथाओं में हाथी और सिंह के बाद बाघ जितना चित्रण किसी अन्य वन्य पशु का नहीं हुआ है। वैज्ञानिक प्रमाणों के विपरीत बाघ के अंगों को तावीज़, खुराक या औषधि के रूप में इस्तेमाल करने की वर्तमान प्रथा बाघ के प्रभामंडल तथा सहस्राब्दियों से उसके प्रति भय से उपजे विश्वास को दर्शाता है। चीनी पंचाग का प्रत्येक 12वां साल व्याघ्र वर्ष के रूप में मनाया जाता है और इसमें जन्मे बच्चे विशेष रूप से भाग्यशाली और शक्तिशाली माने जाते हैं। बाघ दंतकथाओं और अंधविश्वासों का विषय रहा है। खेल और खाल के लिए इसका शिकार किया जात है। जहाँ यह पाया जाता है, वहाँ अपने विभिन्न अंगों के कथित रोगनाशक, संरक्षी या कामोत्तेजक गुणों के कारण इसे महत्त्वपूर्ण माना जाता है।